Statens reiseregulativ
gjeldende for KA’s tariffområde
fra 01.04.2002

(Vedlegg til rundskriv nr 11/02)

 
Forord
I Generell særavtale om reisregulativet gjeldende fra 01.01.2001, (jfr rundskriv nr 05/01 og vedlegg til rundskriv nr 14/01) er partene enige i pkt 2 om å legge til grunn de til enhver tid gjeldende regler for statens tjenestemenn med hensyn til skyssutlegg, nattillegg og kostgodtgjøring for tjenestereiser innenlands.
For tjenestereiser i utlandet er partene enige om å legge til grunn de til enhver tid gjeldende regler for statens tjenestemenn i «Regulativ for reiser i utlandet for statens regning», med hensyn til skyssutlegg, nattillegg, kostgodtgjøring og administrativ forpleining for tjenestereiser utenlands.
I dette hefte gjengis vedlegg til Særavtale om reiseregulativet: innholdet i avtalen som kommer til anvendelse for tjenestereiser innenlands, sammen med Arbeids- og administrasjonsdepartementets noter. 
I forhold til vedlegg til rundskriv nr 24/01, er det gjort endringer i §§ 6, 7, 9 og 10 jfr rundskriv nr 08/02. 
Endringene gjelder fra 1. april 2002.

Mai 2002
Kirkens Arbeidsgiverorganisasjon 

Særavtale for reiser innenlands for statens regning

§ 1  Virkeområde og omfang
1.	Denne særavtale gjelder for reiser i Norge.
2.	Særavtalen gjelder for alle som reiser i oppdrag eller i tjeneste for statens regning. Samtykke til å foreta reiser for statens regning skal innhentes før reisen finner sted.

§ 2  Definisjoner
a)	Fagdepartement: Det departement arbeidstakeren/virksomheten hører inn under eller utfører oppdrag for.
b)	Tjenestereise: Pålagte og/eller godkjente reiser av ikke fast karakter i oppdrag for arbeidsgiver/oppdragsgiver.
c)	Arbeidssted: Der arbeidstakeren til daglig arbeider.
d)	Døgn: Med døgn menes i denne avtale 24 timer regnet fra reisens begynnelse.
e)	Natt: Med natt menes i denne avtale tiden mellom kl. 2200 – 0600.

§ 3  Generelt

1.	Reisen skal foretas på den for staten hurtigste og rimeligste måte så langt dette er forenlig med utførelsen av oppdraget når man herunder samlet tar hensyn til alle utgifter og til en effektiv og forsvarlig gjennomføring av tjenesten.
2.	Der det er inngått flyreise-, hotellavtaler m.v., plikter arbeidstaker å benytte disse i forbindelse med reisen så langt det er mulig, jf. dog pkt. 1.
3.	Som reisens utgangs- og endepunkt regnes det sted, arbeidssted eller bopel, hvor reisen begynner eller slutter.
4.	Utføres det på en og samme reise oppdrag for flere oppdragsgivere, blir de samlede transportutgifter, kostgodtgjørelse og nattillegg å fordele forholdsmessig på de forskjellige oppdragsgivere. En oppdragsgiver skal likevel ikke belastes med større utgifter enn om egen reise var foretatt for denne oppdragsgiveren.

§ 4  Rutegående transportmidler

1.	Ved bruk av rutegående transportmidler skal følgende utgifter legitimeres:
a)	Rutefly.
b)	1. klasse tog.
c)	Beste klasse skip.
2.	Øvrige utgifter til rutegående transportmidler dekkes uten legitimasjon.

§ 5  Bruk av ikke-rutegående transportmidler
Det skal som hovedregel innhentes forhåndssamtykke til å benytte ikke-rutegående transportmiddel (eks.: drosje, egen bil, leiebil). Dersom forhåndssamtykke ikke er innhentet, må det på reiseregningen redegjøres for årsaken til at ikke-rutegående transportmiddel er benyttet.

§ 6  Bruk av egen bil

1.	Det skal innhentes forhåndssamtykke av arbeidsgiver/oppdragsgiver dersom egen bil skal benyttes som transportmiddel på reisen.
2.	Satser for kilometergodtgjørelse ved bruk av egen bil:
a)	For inntil 9000 km i kalenderåret: kr. 3,00 pr. km.
b)	Over 9000 km i kalenderåret: kr. 2,40 pr. km.
c)	For arbeidstakere med arbeidssted i Tromsø: kr. 0,05 pr. km i tillegg til satsene i bokstav a) eller b).
3.	For kjøring på skogs- og anleggsveier gis det i tillegg til kilometergodtgjørelsen som fremkommer i pkt. 2 et tillegg på kr. 0,70 pr. km.
4.	Når det er nødvendig med tilhenger for å bringe med utstyr og materiell som på grunn av sin vekt og beskaffenhet ikke er naturlig å plassere i bagasjerom eller på takgrind, gis det i tillegg til kilometergodtgjørelsen som fremkommer i pkt. 2, et tillegg på kr. 0,50 pr. km.
5.	Når det i bilen tas med arbeidstakere på oppdrag, gis det i tillegg til kilometergodtgjørelsen som fremkommer i pkt. 2, et tillegg på kr. 0,50 pr. km pr. arbeidstaker.

§ 7  Bruk av andre egne fremkomstmidler

1.	Det skal innhentes forhåndssamtykke hos arbeidsgiver/oppdragsgiver dersom annet eget fremkomstmiddel benyttes i stedet for rutegående transportmiddel.
2.	Satser for kilometergodtgjørelse ved bruk av andre egne fremkomstmidler:
a)	Motorsykkel over 125 ccm: kr. 2,45 pr. km.
b)	Moped og motorsykkel opp til og med 125 ccm: kr. 1,35 pr. km.
c)	Snøscooter: kr. 6,10 pr. km.
d)	Båt med motor fra og med 50 hk: kr. 6,00 pr. km.
e)	Båt med motor inntil 50 hk: kr. 3,10 pr. km.
f)	Andre fremkomstmidler: kr. 1,00 pr. km.
3.	Når det med fremkomstmiddelet tas med arbeidstakere på oppdrag, gis det et tillegg til kilometergodtgjørelsen på kr. 0,50 pr. km pr. arbeidstaker.

§ 8  Dekning av andre utgifter
I tillegg til utgifter som dekkes etter §§ 4-7 refunderes følgende utgifter:
1.	Ulegitimert:
a)	Parkometerutgifter.
b)	Bom-, bro- og tunnelutgifter.
c)	Piggdekkavgift.
d)	Utgifter til nødvendig oppbevaring av bagasje.
2.	Legitimert:
a)	Utgifter til soveplass.
b)	Utgifter til plassbillett.
c)	Parkeringsavgift.
d)	Utgifter til transport av nødvendig bagasje med det transportmiddel som benyttes.
e)	Ved flyreiser dekkes nødvendige utgifter for å dekke overvekt inntil vektmengde som tilsvarer tillatt fri bagasje.
f)	I helt spesielle tilfeller nødvendige utgifter til vask og rens av tøy.
g)	Utgifter til tjenestlig begrunnede telefonsamtaler, telefakser og e-post/ internetmeldinger.
h)	Utgifter til private telefonsamtaler begrunnet i melding om forandring av reiserute, eller begrunnet i inntruffet sykdom og/eller skade.
i)	Andre strengt nødvendige utgifter med bakgrunn i oppdraget eller reisens karakter.

§ 9  Kostgodtgjørelse

1.	Kostgodtgjørelse ved reise under 15 km:
For reiser under 15 km langs korteste reisestrekning, beregnes det ikke kostgodtgjørelse. Når det ikke er mulig/hensiktsmessig  med bakgrunn i oppdragets karakter  å innta måltidet på eget arbeidssted, kantine, personalrom, spiserom o.l., kan legitimerte utgifter til kost likevel dekkes etter tidsintervallene og satsene i pkt 2.
2.	Kostgodtgjørelse ved reiser mer enn 15 km:
2.1	For dagsreiser beregnes kostgodtgjørelse slik:
a)	For reiser inntil 5 timer tilstås en legitimert sats på inntil kr 140,- dersom forholdene tilsier det, jfr pkt 1.
b)	For reiser fra og med 5 timer inntil 9 timer tilstås en ulegitimert sats på kr 140,-.
c)	For reiser fra og med 9 timer inntil 12 timer tilstås en ulegitimert sats på kr. 200,-.
d)	For reiser over 12 timer tilstås en ulegitimert sats på kr 320,-.
Når kosten er dekket av arbeidsgiver/oppdragsgiver eller av arrangør/vertskap utbetales ikke kostgodgjørelse.
2.2	Kostgodtgjørelse ved overnatting
a)	For reiser fra og med 8 timer og inntil 12 timer: kr 250,-
b)	For reiser fra og med 12 timer: kr 460,-
c)	For reiser som varer mer enn ett døgn, regnes 6 timer eller mer inn i det nye døgnet som et helt nytt døgn
Når enkeltmåltider er dekket av arbeidsgiver/oppdragsgiver eller av arrangør/vertskap, skal det foretas måltidstrekk i kostgodtgjørelsen, jf. for øvrig § 12 nr. 2, siste setning.
3.	Hvis utgifter til kost unntaksvis overstiger satsene i pkt. 2 b), c) og d) og pkt 2.2, dekkes legitimerte utgifter ut over satsene med inntil 20 %.

§ 10  Nattillegg

1.	Der hvor arbeidsgiver holder tilfredsstillende kvarter tilstås ikke nattillegg. I slike tilfeller dekkes eventuelle legitimerte utgifter til leie av hybel, leilighet og lignende som arbeidsgiver disponerer.
2.	Ulegitimert nattillegg tilstås når 3 timer eller mer av natten tilbringes utenfor bopel og overnatting ikke skjer i hjemmet.
3.	Ulegitimert nattillegg ved overnatting er kr. 400,-.
4.	Ulegitimert nattillegg ved overnatting på hotell eller tilsvarende, er kr 700. Navnet på hotellet eller tilsvarende må oppgis på reiseregningen. Dersom utgiftene til overnatting overstiger det ulegitimerte nattillegget, dekkes legitimerte utgifter utover satsen med inntil 50%.

§ 11  Dagopphold
Legitimerte utgifter til dagopphold på minst 4 timer på hotell o.l. dekkes slik:
a)	Ved tjenestlig behov med bakgrunn i oppdragets karakter.
b)	I påvente av transport.

§ 12  Reiser som organiseres av arbeidsgiver/oppdragsgiver
1.	Transport:
Dersom arbeidsgiver/oppdragsgiver betaler reise-/transportutgifter direkte eller stiller transportmiddel til disposisjon, er arbeidstakeren forpliktet til å benytte dette uten godtgjørelse.
2.	Kost:
Når alle døgnets måltider dekkes av arbeidsgiver/oppdragsgiver eller av arrangør/ vertskap, skal kostgodtgjørelse ikke beregnes. Når enkeltmåltider er dekket av arbeidsgiver/oppdragsgiver eller av arrangør/vertskap, skal det foretas måltidstrekk i kostgodtgjørelsen.
3.	Overnatting:
Når arrangør/vertskap dekker utgifter til hotell eller arbeidsgiver/oppdragsgiver ordner og bestiller hotell eller holder annet tilfredsstillende kvarter, skal det ikke utbetales nattillegg.
4.	Oppgjør:
Når reisen er ordnet og bestilt av arbeidsgiver/oppdragsgiver, skal faktura for transport, kost og overnatting sendes direkte til denne såfremt ikke annet er avtalt mellom arbeidsgiver/oppdragsgiver og arbeidstaker.